Strandgangers gewaarsku ná haai roei-ski bytŉ 2,5 m lange withaai het na bewering ‘n gat in die romp van die roei-ski gebyt. Foto: NSRI. Die Nasionale Seereddingsinstituut (NSRI) het swemmers, roeiers en ander seegebruikers Sondag gewaarsku om bedag te wees op haai-aktiwiteit naby die kuslyn, veral dié tyd van die jaar. Dít kom ná ŉ voorval Sondagoggend aan die kus by Plettenbergbaai in die Wes-Kaap waartydens ŉ roeier daarin kon slaag om ongedeerd te ontsnap ná ŉ haai sy roei-ski aangeval het. Die NSRI in Plettenbergbaai is om 09:40 van die voorval ingelig danksy ŉ ooggetuie wat gesien het hoe ŉ man van sy roei-ski gestamp is deur ŉ haai wat glo onder die roei-ski gegaan het en ŉ gat daarin gebyt het. Robbie Gibson, die plaaslike NSRI-stasiebevelvoerder, het gesê toe hulle by die toneel opdaag, het hulle ŉ 33-jarige man veilig op die strand aangetref ná ŉ haai, na bewering ŉ 2,5 m lange withaai, ŉ gat in die romp van die roei-ski gebyt het terwyl hy geroei het. Volgens Gibson het die man sy balans verloor en in die water beland. Hy het na die kus geswem, op rotse geklim en is nie tydens die voorval beseer nie. Die NSRI kon daarin slaag om sy roei-ski uit die water te haal en het hom na Wreck-strand vervoer waar sy motor geparkeer was. Die NSRI het ŉ beroep op swemmers en roeiers gedoen om veral dié tyd van die jaar bedag te wees, aangesien haaie as deel van hul natuurlike voedingspatrone al nader aan die kus kom.